정조 14년 · 목
備局啓言咸陽査正御史崔顯重書啓別單草記稟處事命下矣臣文源依下敎就議大臣而其一軍保米布沿路各邑之所捧自朝家嚴飭之後雖有所減之多寡擧行之勤慢而大體則無邑不減至於淸州之已捧無減林川之無升合所減事極稽忽事也左議政以爲保米之弊昨今年申飭之敎何等截嚴而軍保之未蒙實惠專由於爲守宰者無視民如傷之意有越視䄅瘠之患而然矣可勝痛哉列邑所捧斗數之差多差少在民無甚損益蓋其弊源在於斗大小不齊也假令所捧以外面言之雖曰止於六斗七斗斗制惟意所欲旣無定限則所謂六七斗安知不至於九斗十斗乎其中或有原捧八九斗之邑則民間所納又當至於十二三斗以此言之其爲切骨之冤可以知之我國律度量衡雖不無參差不齊之歎至於此事統以同之特一號令間事耳使戶曹取來各軍門所捧保米斗折衷所入造成斗子鐵蒙四邊下各道監營然後分付各邑咸集營下以此爲準自營烙印弊又改爲則庶可爲均齊之道而穀與錢有異無剩則有欠六斗之外若以一斗爲剩則元數之補缺京司之情債自可出於其中繡啓中釐整斗制誠甚得宜以此分付恐合事宜而若只減給外邑之捧京司情債一如前日則其弊無窮不如不改自廟堂廉問如或操縱該色郞與該吏之科罪姑無論大將難免其罪預爲申飭至於砲保木昨今年綿價至貴以二兩錢決知其無以辦備若用三兩四五錢以貿則綽綽有裕人情雜費不在此中合以言之四兩一二錢優可爲之以繡啓論列觀之全州之五兩四錢金溝之四兩五錢礪山咸悅之五兩天安之四兩八錢稷山之四兩七錢七分決知其奸吏之所舞弄而該守令之不以去弊爲心者灼然可知一疋之役當爲二兩而適因綿貴至於倍徵則此已可矜況於倍徵之外又有所徵殆近三倍者有之該守令雖有遞歸者其罪不可不勘臣意則六邑守令先罷後拿斷不可已繡衣聞見不過緣路而止外此而如是者使各該道伯各別廉察狀聞以處右項所論只就綿農絕貴而言若於綿豊之時稱以朝家所折定之價至於四兩有餘遂以此視爲謄錄減一疋之盛德捋無所施常年則雜費幷二兩五六錢之外無敢一毫濫捧之意更加申飭斷不可已云右議政以爲別造大斗邑各異例之弊不可不及時釐整而各邑田稅斗官需斗之於賑斗之類大小懸絕甚或還穀之斂分異斗今若悉覈大小之制而折其中造成鍮斛頒下各道各邑使無毫髮參差則庶可以會極歸極同軌同文而官屬輩幻弄之弊亦須嚴立科條可期永久有效第念新頒斛制雖曰折中保米之京營捧上素稱高踊各邑收捧如或不量出而爲入則不有船人之白徵必致軍兵之呼冤須於原數之外各項耗費條從優磨鍊然後可無此弊且聞京營捧上時奸弊各營不同此亦不可不痛禁歸一云其一咸陽山面民人多以一地三稅有所稱冤火田執卜十室九空每年比總責充加定其卜而又曰年前金判書賜牌屯卜來執此地近年則所謂屯卜還屬戶曹元結而指徵無處責徵挾起下詢廟堂釐整事也左議政以爲原田之本稅外加以火卜屯卜雲峯等三邑宮屯全州之內司火卜疊稅若如繡啓論列則其所矯捄不容暫緩而不過行路聞見分付各該道詳察弊源外此諸邑此等之弊論列狀聞後更爲稟處似宜云右議政以爲元田畓卜數內白地加卜稱以挾起之弊不可不痛禁而至於一田三稅似無是理且書啓中金判書賜牌卽臣也臣於火田折受時卽令戶曹草記如例出稅而火田土薄稅重故納稅戶曹之後餘數之歸於田主者不滿什之一則此於火田元稅數內爲九納戶曹一歸田主者明甚初非疊稅而民人輩旣以一田三稅爲言則御史之驟聞而駭之固其勢也一田三稅與否亦令道臣嚴査狀聞後處之有不可已云其一寺奴婢之弊無非逃故白徵一人或當七八口之布推此一邑可知他道革其奴婢之名以寺保爲稱而一依良丁歲抄例隨闕代充事也左議政以爲繡啓急於矯捄爲此權宜之請而但念寺保爲稱之後奴婢旣未易充數則轉以爲良保安知無此弊乎事雖切矜通變未得其要仍舊之外恐無他策云右議政以爲各邑寺奴婢或有生產猥多處或有生產絕無處如有得實之道以新產之數比已故之數多少相當而有餘雖有立代後懸頉之法元無難事而只緣寺奴婢之名民皆逃免故有財則百子千孫者以無後懸頉無財則死而無後者過百年不得懸頉至有族里替徵此天下之至冤也書啓之論可謂得當而第念當此良役窘乏之日添創名色不但必致騷擾而已寺保旣創之後奴婢頭目必無一介生產現納之理則不出數十年寺奴婢之名必無矣不可不念也云其一安義山淸居昌三邑還弊同然所在舊穀難於區處者特許減價作錢使之待秋備納事也左議政以爲特許減價作錢使之待秋備納亦足爲聖朝一視之政特爲許施恐爲得宜若其數爻之當爲幾許價本之當減幾許使道伯詳察民情論列狀聞更爲稟處似宜云右議政以爲穀數多少民弊淺深比咸陽旣顯異則釐整之際雖略倣咸陽之例亦合有十分覈實一切從簡之道云其一咸悅聖堂倉一自別定差員以後百弊俱生以該邑守令專當照檢運納依牙山例定爲遷轉窠則無三官分轄之弊事也一安興鎭移屬水營後吏民渙散矯捄之策無如還置官長而供給一如僉使時例兼防禦主管鎭撫事也左議政以爲聖堂倉該邑守運納事係變制恐難容易決定安興鎭移屬水營事朝家事面實有銷刻之嫌姑觀來頭亦未爲晚云右議政以爲聖堂倉安興鎭兩件事臣之曾所博訪而備諳者賤見則皆以復舊爲是故至有酬酢於僚相者書啓中所請恐合一竝採施云其一咸陽反作中丙午丁未米太單代租旣是法外而其時郡守不善査報之失在所難免戊戌以後前郡守李殷昌等反餘掃庫各穀犯用夥然雖曰襲謬事旣現發法難容貸幷令該府照律嚴勘事也左議政以爲咸陽前後守令之不思矯革只事因襲旣已現發烏可無重罪而爲罪淺深亦係於公用私用此則令該府拿覈處之恐不可已云右議政以爲反餘穀名色不正未有甚於此甚至畢捧前勒定數爻就元數內偸用之境者臣於待罪西關時發關設禁于各邑矣不料南邑之弊復至於此雖曰襲謬事係不嚴前後守令依書啓所請一倂拿勘有不容已關西之尙今遵禁與否及嶺南他邑與餘六道此弊有無自本司發關査問然後嚴立科條一切痛禁恐合事宜云矣敎曰第一條軍保米及布事竝依左右相議施行而各軍門保米斗之令戶曹取來更造分給事左相議雖好昨年因左相筵奏事聞京軍門斗量峻歇之弊京營中或有行用斗大不及於戶曹鍮斗處云槪其奸弊別有在焉今若爲均其制或反添大則邑吏船人藉此爲說能無加斂之弊乎大抵予意則自初以爲不革米捧之弊則小民無以蒙惠蓋米如俗所謂熟食熟食之偸食其弊誠難禁此所以爲小民晝思夜度非不無一二商量難可遽議於人才渺然之時卿等第須爛商於改斗制一事無有絲毫未盡以致後悔至於外方怪怪斗斛之制名以道伯按察一道尙不能革罷乎此一款別關嚴飭第二條咸陽山面民人一地三稅事亦依左右相議施行而雲峯南原全州河東等邑宮稅事已有別諭於繡衣復命日該道想已査啓矣第三條寺奴婢弊事老而無夫白首婆婆眞所謂天下之窮民也減貢之德意猗歟盛矣民亦有秉彝豈不知於乎不忘之思逮予嗣服敢追繼述之義初元頒令卽罷刷官一事左相卿則預聞於玆事始末齋夕對揚卿也節目撰進亦卿也旣罷內司冒減之名更立道總餘奴之制使小民息肩內屬霑漑意謂伊後營邑之遵奉百倍勝於刷行侵虐之時矣年來聞之道伯吞棗守令含糊一任下吏之囊橐甚至北有鏡城事而願復刷官之說至登於民籲南有古阜事而皆元不如不罷目下又有海南査啓法之不行令之不從乃如此而民豈可信如金石乎及此繡啓登聞之會不可無別般申禁之令此惟在卿等承佐之如何卿等其勉之繡啓中作保之說特辭未達意意必在於欲倣西路里定之規西軍之稱第一名靑山第二名白雲者豈眞有其人而小民則不受困此予所以深許於故相與故重臣昇平時時措之義也況此事該邑私自方便則朝家雖或聞若不知決不可使之爲之至如保之一字尤難輕說我國專尙名分所餘者卽奴婢之名到今箕聖遺制不可猝更且以事理言之雖不罷其名色視之一如良民則亦豈有老無夫之冤乎奴婢之爲弊諸道中北關與嶺南爲最甚而嶺南之中左不然而右獨然者尤豈不可訝乎此一條爲先以何道何邑之弊峻弊歇遍擧關問使之逐邑條列狀聞後拔例稟處至於本邑之弊旣聞之豈可不卽矯捄乎乙亥釐正以後皆用道比總則以本道幅員之大若欲得總外餘數則小郡給代有何持難之端乎況本郡無異開闢獨令奴婢不霑惠甚可矜憫且考邑總奴婢各不滿百口給代尤容易該郡鬼錄中岳只助是之類令道伯收聚原案付丙以今生存之類別作開現形止亦令狀聞事分付第四條三邑還弊事安義聞幾釐正居昌聞亦得人最是山淸還弊之倍甚於安居發賣難減價亦難況時倅如拙儒振刷難責者乎此等事得人然後可議蘇弊該倅爲先令該曹閑邑準瓜處移擬其代以蔭官中屢典州郡剛核有聲績人口傳差出仍令道伯三邑穀簿釐弊之方逐一論理狀聞咸陽已例寧或續續取倣乎雖無此也自有好箇彌綸之方此意亦令知悉第五條咸悅聖堂倉差員事第六條安興還爲設鎭事此則右相言好矣亦有酬酢於前完伯湖帥者特無其便而未施耳卿更與左相相議後日次對時稟處尾陳原單中守令論勘事竝依左右相議施行其中反作一事卽按査之第一關捩以渠等爰辭較看於繡啓於是乎始覺初料之錯認苟究弊魁一則丙午倅二則李得駿歸之公私與否姑無論此事此罪得駿烏可免乎況朝令只行於蟣蝨之邑吏不行於守宰可乎渠之起弊之罪不可以他邑聲績有所曲恕丙午該府使李得駿卽其地方徒一年定配其後各年府使郡守等令該府分等次處今日內放送事分付○敎曰朝因廟堂草記以咸悅差員及安興設鎭事才有後日次對稟處之命而事關民隱又屬關防有不容歇看不得不更此申申大抵咸悅捧稅差員之輪回當初筵奏定式姑出試可之意至以如有弊端許令道伯更卽論啓革罷向聞該伯條報本司又因漕卒上言呼籲有商量決處之敎細究事勢莫如罷之爲便欲罷則先講行之無弊之方爲好今若還屬本倅之後依舊只捧稅不騎船則穀品精麤斛內屬縮孰肯悉心照察且以漕轉之弊言之所謂羣山僉使無異偶人輸置與納倉之際百弊隨以滋興差員之名歸之咸悅則任渠輸置可也捧稅之權屬之本官則亦任渠納倉可也在朝家一視之道蔭武何間則武弁之所能駕海領運蔭倅獨不可爲雖有道里遠近之稍別牙山已例又可按以行之但聖堂與羣山兩倉應輸穀包不越萬數則差員別出政合致意須定合倉之當否然後可以快決而如合設則羣山窠亦當作久勤乎卿等以此諸條歸一停當以聞至於安興之還置僉使一款關防之外小民切若之瘼不可不念年前回啓大臣以分設爲請者似必只倣所江關防未及周思於民弊至此銷刻之嫌輕懷保之政重蔽一言曰仍舊貫然以若要衝以若事勢鎭將不得其人則捄弊生弊不如不爲前此差遣之人非老不省昏不堪則率是無勢無力下考洗滌之階梯防禦而名實不副護送則遞易無常如不以群出邊地窠移屬於此則別設防禦一窠亦未爲不可防禦本自窠窄地形不下永宗此所以欲設邊禦中履歷窠也獨些少趑趄之端欲設防營則未知有甚別般所費之可以留意卿等亦須詳加裁量稟處更思次對日登筵奏對每致言不盡意莫如以文字仔細覆奏此亦卿等從便爲之事令廟堂知悉○禁府啓言依下敎李得駿咸陽郡徒一年定配金魯岳金思䄷各杖一百收贖告身盡行追奪放送張集紹繡啓中以初不干涉爲論別無勘罪之端請放送允之敎以如有功議各減一等又啓言金魯岳功減一等杖九十收贖奪告身四等金思䄷功議各減一等杖八十收贖奪告身三等